Meie avalik elu kubiseb analüüsimata lööklauseist, metafoorilisist väljendeist, personifikatsioonest ning abstraktmõisteist, mille emotsio­naalne mõju on erakordselt suur. Kasvatuse üheks ülesandeks peaks olema neid eritella. Kas näiteks "riik" on midagi muud  kui nood härrad Smithid, Brownid, Jonesid jms., kelle käes antud hetkel juhtub olema poliitiline võim? Mida tähendab "rahvuslik au", see ebamäärane, kuid sagedasti nii saatuslik mõiste? Sõja alul vaimulikud kõnelesid "mõõgast, sellest jõust, mida jumal tarvitab tööriistana rahvaste kaitsmisel". Mõõk on suhteliselt ilmsüütu, mehine relv, kuid Maailmasõja ajal seda kuigi palju ei tarvitet. 1914. aastal täitsid mõõga osa hoopis teised asjad - lõhkeained, šrapnellid, kuulipildujad, lahingulaevad, veealused  paadid. 1937. aastal tulid "jumala tööriistadena rahvaste kaitsmisel" lisaks veel arvesse lennukid, mürkgaasid, fermiit ja kes-teab milline hulk veelgi mõr­varlikumaid vahendeid. Mõnegi valitsuse huvides on peita sõnadekuminasse õige jubedaid kaasaegseid fakte, kuid kasvatajate kohuseks on pitoreskse keele taga peituvate tõsiasjade kättenäitamine. Nõnda on lootust vähendada noorsoo mõjutetavust hilisemas elus, õpetada teda reaalselt mõtlema ning vastu panema sädeleva pettuse bufafooriaile.